Fit-13 ta' Marzu 2018, il-Kunsill laħaq qbil dwar proposta bil-għan li tagħti spinta lit-trasparenza sabiex jiġi indirizzat l-ippjanar tat-taxxa transkonfinali li jkun aggressiv. L-abbozz ta' direttiva huwa l-aktar miżura reċenti minn għadd ta' miżuri mfassla biex jipprevjenu l-evitar tat‐taxxa korporattiva. Ser jirrikjedi li l-intermedjarji li jfasslu u/jew jippromwovu skemi ta' ppjanar tat-taxxa, bħal konsulenti tat-taxxa, kontabilisti u avukati , jirrappurtaw skemi li huma meqjusa potenzjalment aggressivi. L-istati membri ser jenħtieġu li jiskambjaw l-informazzjoni li jirċievu awtomatikament permezz ta' bażi tad-data ċentralizzata . Dan ser jippermetti d-determinazzjoni aktar kmieni tar-riskji ta' evitar tat-taxxa u t-teħid ta' miżuri li jwaqqfu arranġamenti dannużi. L-istati membri ser ikunu obbligati jimponu fuq l-intermedjarji li ma jikkonformawx mal-miżuri ta' trasparenza. "It-tisħiħ fit-trasparenza huwa parti ewlenija mill-istrateġija tagħna biex niġġieldu l-evitar u l-evażjoni tat-taxxa," qal Vladislav Goranov, ministru għall-finanzi tal-Bulgarija, li bħalissa għandha l-presidenza tal-Kunsill. "Jekk l-awtoritajiet jirċievu informazzjoni dwar skemi ta' ppjanar aggressiv tat-taxxa qabel ma dawn jiġu implimentati, huma jkunu jistgħu jagħlqu l-lakuni qabel ma jintilef id-dħul." L-istati membri qed isibuha dejjem aktar diffiċli li jipproteġu l-bażijiet tat-taxxa tagħhom mill-erożjoni, billi l-istrutturi ta' ppjanar transkonfinali tat-taxxa jsiru dejjem aktar sofistikati. L-abbozz ta' direttiva għandu l-għan li jipprevjeni l-ippjanar aggressiv tat-taxxa billi jippermetti skrutinju akbar fuq l-attivitajiet tal-intermedjarji tat-taxxa. L-abbozz ta' direttiva jistabbilixxi "karatteristiċi distintivi" għall-identifikazzjoni ta' tipi ta' skemi li għandhom jiġu rrappurtati lill-awtoritajiet tat-taxxa. Ir-rekwiżit li tiġi rrappurtata skema ma jimplikax li din tkun dannuża, iżda biss li tista' tkun ta' interess għall-awtoritajiet tat-taxxa biex iqiegħduha taħt aktar skrutinju. Filwaqt li ħafna skemi għandhom skopijiet kompletament leġittimi, l-għan huwa li jiġu identifikati dawk li mhumiex. Il-proposta tirrifletti b'mod wiesa' l-azzjoni 12 mill-pjan ta' azzjoni tal-2013 tal- għall-prevenzjoni tal-erożjoni tal-bażi tat-taxxa u t-trasferiment tal-profitt. Il-passi li jmiss Intlaħaq qbil f'laqgħa tal-Kunsill Affarijiet Ekonomiċi u Finanzjarji. Il-Kunsill ser jadotta d-direttiva mingħajr aktar diskussjoni ladarba t-test jiġi ffinalizzat fil-lingwi uffiċjali kollha. L-istati membri ser ikollhom sal-31 ta' Diċembru 2019 biex jittrasponuha fil-liġijiet u r-regolamenti nazzjonali. L-obbligi ta' rapportar il-ġodda ser japplikaw mill- 1 ta' Lulju 2020 . L-istati membri ser ikunu obbligati jiskambjaw informazzjoni kull tliet xhur, fi żmien xahar minn tmiem il-perijodu ta' tliet xhur li fih tkun ġiet ippreżentata l-informazzjoni. Għalhekk, l-ewwel skambju awtomatiku ta' informazzjoni ser jitlesta sal-31 ta' Ottubru 2020. Id-direttiva teħtieġ unanimità fil-Kunsill, wara konsultazzjoni mal-Parlament Ewropew. Il-Parlament ivvota l-opinjoni tiegħu fl-1 ta' Marzu 2018. (Bażi ġuridika: l-artikoli 113 u 115 tat-Trattat dwar il-Funzjonament tal-Unjoni Ewropea.) Marzu 2018 abbozz ta' direttiva dwar l-intermedjarji tat-taxxa Ara l-paġna tal-laqgħa